बड़- बड़ गी हिन्दी च पीपल आखदे न। बड़ स्हाड़े डुग्गर प्रदेश च पाया जन्दा ऐ। एह्‌‌दा बू’टा उच्चा, मुट्टा, छां आला ते फैले दा होन्दा ऐ। पत्तर गोल ते अग्गूआं नुकीले होन्दे न। फल गुल्लें आंगर गै होन्दे न ते उनें गी बी गुल्लां गै आखदे न। इस बू’टे गी स्हाड़े शास्तरें च बड़ा पवितर पूजनीय मन्नेआ गेदा ऐ ते इसगी ‘बड़-ब्रह्म’ बी आखदे न। स्हाड़े शास्तरें च लिखे दा ऐ जे एह्‌दे उप्पर पित्तरें दा बास होन्दा ऐ इस करी जिस’लै कुसे दा कोई मनुक्ख मरी जा तां पंत लोक उन्दें कशा बड़ै गी पानी दोआन्दे न। एह्‌दी ठण्डी घनी छां बड़ी मश्हूर ऐ। ओह्‌दा कारण एह ए जे बाकी दे बू’टे आक्सीजन गैस खिचदे न ते कार्बन गैस गी छोड़दे न पर एह्‌दे बू’टे कार्बन गैस गी खिचदे ते आक्सीजन गैस गी छोड़दे न। जेह्‌ड़ी प्राणियें आस्तै बड़ी लाजमी होन्दी ऐ। इस्सै करी मनुक्ख ते एह्‌दी छां गी पसिन्द करदे गै न पर पशु पखेरू बी एह्‌दी छां गी पसिन्द करदे न। ऐतवारें बड़ै गी पानी देना मना कीते दा ऐ ऐह्‌दे मूल कारण एह् जे छे रोज एह् कार्बन गैस खिचदा ऐ ते आक्सींजन गैस छोड़दा ऐ पर सतमें रोज एतवार एह् कार्बन गैस गी छोड़दा ऐ। एह्‌दे पत्तरें गी ऊंट खन्दे न। एह्‌दे बूटे उप्परा इक गुन्द बी निजलदा ऐ। एह्‌दे सिक्कड़ पत्तर, फल ते गुन्दै दा चकित्सा च प्रयोग कीता जन्दा ऐ।